Diari Oficial de la Generalitat Valenciana


Sumari del DOGV 6214, del 25-02-2010 (2010/1755)

RESOLUCIÓ de 9 de febrer de 2010, del director general de Justícia i Menor de la Conselleria de Justícia i Administracions Públiques, per la que es resol inscriure els Estatuts del Consell Valencià de Col·legis de Farmacèutics i es disposa la publicació en el Diari Oficial de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6214

Data del DOGV
:   25-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/1755


Data del document
:   09-02-2010

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * col·legi professional
    * reglament intern
    * farmacèutic
    * legislació

RESOLUCIÓ de 9 de febrer de 2010, del director general de Justícia i Menor de la Conselleria de Justícia i Administracions Públiques, per la que es resol inscriure els Estatuts del Consell Valencià de Col·legis de Farmacèutics i es disposa la publicació en el Diari Oficial de la Comunitat Valenciana. [2010/1755]  
Vist l'expedient d'inscripció estatutària instruït a instància del Consell Valencià de Col·legis de Farmacèutics, en el qual se sol·licita la inscripció dels Estatuts en el dit registre, atenent als següents   
Fets  
Primer. Mitjançant el Decret 17/2008, de 15 de febrer, del Consell, es va aprovar la constitució del Consell Valencià de Col·legis de Farmacèutics (DOCV núm. 5706, de 19 de febrer de 2008).  
Segon. Jesús Bellver Roses, president del Col·legi de Farmacèutics de la província de Castelló, Javier Climent Grau, president del Col·legi de Farmacèutics de la província de València, i Jaime Carbonell Martínez, president del Col·legi de Farmacèutics de la província d'Alacant, van presentar, l'1 d'abril de 2008, sol·licitud d'inscripció dels Estatuts de l'esmentat consell en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu la Llei 6/1997, de 4 de desembre, de Consells i Col·legis Professionals de la Comunitat Valenciana.  
Tercer. Amb data 18 de juny de 2008 es van formular pel Servici d'Entitats Jurídiques observacions prèvies al control de legalitat dels Estatuts, concedint-se el termini d'un mes per a formular al·legacions respecte d'això, o bé per a procedir a l'esmena de les deficiències observades. Comunicació reiterada en dates 18 de novembre de 2008 i 3 de febrer de 2009.  
Quart. Advertit l'interessat de la paralització de l'expedient per causa imputable al mateix, Amb data 18 de gener del 2010 per Javier Climent Grau, en qualitat de president del Consell Valencià de Col·legis de Farmacèutics, es va presentar el text modificat dels Estatuts, i es va comunicar als òrgans de govern que està compost per president: Javier Climent Grau, vicepresident 1r: Jaime J. Carbonell Martínez, vicepresident 2n: Jesús Bellver Roses, i secretària María Teresa Guardiola Chorro, d'acord amb allò que s'ha aprovat pel ple del Consell Valencià de Col·legis de Farmacèutics el 25 de juny de 2009, tal com consta en el certificat lliurat el 15 de desembre de 2009 per la secretària del Consell, amb el vistiplau del president.   
Quint. Els Estatuts, amb les modificacions procedents en exercici del control de legalitat, figuren com a annex a la present resolució, donant-se ací per reproduïts.  
Fonaments de dret  
Primer. Els Estatuts contenen totes les determinacions exigides per l'article 17 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 8 de gener, atribuït a esta Direcció General de Justícia i Menor, resulta necessari completar a l'article 31 dels Estatuts, denominat «règim disciplinari», amb el següent paràgraf: «Correspon al Consell exercir les funcions disciplinàries respecte als membres de les Juntes de Govern dels Col·legis i del mateix Consell». La dita inclusió es basa en el contingut de l'article 9, apartat g, de la Llei 2/1974, de 13 de febrer, de Col·legis Professionals.  
Resulta, així mateix, necessari procedir en el text dels Estatuts, en l'article 28, a l'actualització de la denominació Diari Oficial de la Generalitat Valenciana, per la de Diari Oficial de la Comunitat Valenciana, en compliment del que disposa el Decret 183/2006, de 15 de desembre, pel qual es regula el Diari Oficial de la Comunitat Valenciana.  
Segon. L'expedient ha sigut tramitat pel Servici d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent perquè així ho disposa l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 198/2009, de 6 de novembre, del Consell, pel qual s'establix l'estructura orgànica bàsica de la Presidència i de les conselleries de la Generalitat i pel Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, modificat pel Decret 22/2010, de 22 de gener.  
Vistos l'article 36 de la Constitució Espanyola i l'article 49.1.22ª de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
1. Inscriure els Estatuts del Consell Valencià de Col·legis de Farmacèutics, així com la composició de la seua junta de govern, en el Registre de Col·legis Professionals i de Consells Valencians de Col·legis Professionals de la Comunitat Valenciana, amb els canvis de redacció indicats en el fonament de dret primer, en exercici del control de legalitat atribuït a esta direcció general.  
2. Publicar la present resolució en el Diari Oficial de la Comunitat Valenciana.  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
València, 9 de febrer de 2010.- El director general de Justícia i Menor: Antonio Gastaldi Mateo.  
ESTATUTS DEL CONSELL VALENCIÀ   
DE COL·LEGIS DE FARMACÈUTICS  
CAPÍTOL PRIMER  
DISPOSICIONS GENERALS  
Article 1  
El Consell Valencià de Col·legis de Farmacèutics, constituït d'acord amb el que disposa el títol II de la Llei 6/1.997, de 4 de desembre, és una corporació de dret públic, amb personalitat jurídica pròpia i plena capacitat d'obrar per a l'èxit dels seus fins, que agrupa els col·legis farmacèutics d'Alacant, València i Castelló, amb les finalitats que es determinen en l'article següent.  
Article 2  
El Consell, sense perjudici de la necessària autonomia i de les competències pròpies de cada Col·legi, té els fins següents:  
a) La coordinació dels col·legis que l'integren, i haurà d'exercir amb aquesta finalitat les funcions i competències que expressament li assignen aquests Estatuts.  
b) Relacionar-se, en nom dels col·legis que l'integren, amb les institucions de la Generalitat, en particular amb el Consell; per tal de facilitar la mútua col·laboració i enteniment per a la millor satisfacció dels interessos socials i professionals, la defensa dels quals tenen respectivament encomanada.   
c) La representació de la professió en les qüestions d'àmbit autonòmic i en les altres previstes en aquests Estatuts o en els mateixos de cada col·legi.   
En l'àmbit de la seua respectiva esfera d'actuació, cada col·legi provincial manté, separadament i individualment, la seua personalitat jurídica pròpia i plena capacitat per a complir tots els fins, funcions i activitats, que els assigna la legislació vigent i els seus Estatuts.  
Article 3  
El Consell tindrà la seu indistintament, en la que ho és de cada un dels col·legis integrants. A València: carrer Montornés, número 7 (46903). A Alacant: carrer Jorge Juan, número 8, (03342), i a Castelló: carrer Ebenista Hervás, número 21 (12859).  
A tots els efectes de notificació i citacions, serà vàlida la realitzada en qualsevol d'aquestes tres seus o domicilis socials. A l'efecte d'expedició de certificats i resolucions, figurarà com a seu emissora la corresponent a cada un dels col·legis, al president del qual corresponga la presidència rotatòria del Consell, segons aquests Estatuts.   
L'àmbit territorial del Consell comprén tot el territori de la Comunitat Valenciana.  
Article 4  
El Consell adopta com a símbol el Quercus valentina (roure valencià), arbre llegendari botànicament representatiu de la Comunitat Valenciana. Combinat amb els tradicionals símbols de la professió farmacèutica, constituirà l'emblema del Consell.  
Article 5   
El Consell té les funcions següents:  
a) Elaborar, aprovar i modificar els seus estatuts i reglaments de règim interior, tot això sense perjudici del que disposa la legislació bàsica de l'Estat en matèria de col·legis professionals.  
b) Resoldre, en via administrativa, els recursos que s'interposen contra els actes i acords dels Col·legis, d'acord amb el que preveu els presents Estatuts i en els de cada col·legi.  
c) Aprovar els seus pressupostos, i regular i fixar, equitativament, la participació dels col·legis en les despeses del Consell.  
d) Informar, amb caràcter preceptiu i no vinculant, sobre tots els projectes de normes del Consell que afecten els col·legis professionals o la mateixa professió.  
e) Fomentar, crear i organitzar institucions, serveis i activitats que, sempre en relació amb la professió farmacèutica, tinguen com a objecte la promoció cultural, l'assistència social i sanitària, la cooperació i el mutualisme, el foment de l'ocupació i altres actuacions pertinents, així com establir els concerts o acords més apropiats en aquest sentit amb l'administració i les institucions o entitats que corresponga.  
f) Subscriure convenis amb l'administració de la Generalitat, sense perjudici de les competències dels col·legis.  
g) Dirimir els conflictes que puguen suscitar-se entre els col·legis. Sense perjudici de l'ulterior recurs contenciós administratiu.  
h) Elaborar les normes deontològiques comunes a la professió farmacèutica.  
i) Altres que li atribuïsquen les lleis o aquests Estatuts.  
CAPÍTOL SEGON  
ORGANITZACIÓ DEL CONSELL  
Article 6   
El Consell Valencià tindrà els òrgans següents:  
a) La Junta Permanent, i  
b) El Ple.  
Article 7  
La Junta Permanent estarà formada per un president, dos vicepresidents, el secretari, i el tresorer, i set vocals. En total dotze membres, que correspondran sis, al Col·legi de València; quatre, al Col·legi d'Alacant, i dos, al Col·legi de Castelló.  
La forma de designació dels membres de la Junta Permanent serà l'establida en l'article 9 d'aquests Estatuts.  
Article 8  
El Ple estarà format per:  
a) Tres consellers nats, que seran els presidents dels col·legis oficials d'Alacant, Castelló i València.  
b) Vint-i-un consellers electius: onze pel Col·legi de València, set pel d'Alacant i tres pel de Castelló, elegits per les respectives juntes de govern d'entre els seus membres.  
Aquests consellers cessaran com a tals per decisió de la seua Junta de Govern, en cas de pèrdua de la condició de membres d'aquesta i per renúncia expressa; en tals casos, la Junta de Govern del Col·legi corresponent procedirà a la seua substitució, d'entre els seus membres, pel temps que reste de mandat.  
Article 9  
La presidència del Ple del Consell i de la Junta Permanent correspondrà, per torns rotatoris de dos anys, als consellers nats, pel següent orde, València, Alacant i Castelló.  
Les dues vicepresidències correspondran als consellers nats que no exercisquen la presidència; serà vicepresident 1r el qui estiga en torn d'accedir a aquesta, i vicepresident 2n, el qui l'haja exercit en l'últim període.  
El secretari i, en el cas previst en l'article 21, el tresorer, seran designats pel president d'entre els membres de la Permanent, en el seu torn de mandat de dos anys.  
Els vocals de la Junta Permanent seran elegits per les respectives juntes de Govern d'entre els seus membres.  
Article 10  
Per a la vàlida constitució de la Junta Permanent es requerirà l'assistència de més de la meitat dels seus components, entre aquests el president i els dos vicepresidents, o els qui els representen o substituïsquen, prèvia la corresponent convocatòria.  
No obstant això, la Junta Permanent s'entendrà vàlidament constituïda quan compareguen tots els seus membres i accepten l'orde del dia que s'acorde per unanimitat.  
En els altres casos correspondrà al president, amb el consens dels dos vicepresidents, la fixació de l'orde del dia de la Junta Permanent, i la inclusió en aquest dels temes a tractar.  
Article 11  
Llevat que per disposició legal o estatutària s'exigisca una majoria superior, els acords de la Junta Permanent requeriran el vot favorable, dos terços dels seus components.  
Article 12  
La Junta Permanent haurà de ser convocada, individualment, per correu certificat, amb una antelació mínima de cinc dies naturals, si bé en cas d'urgència podrà ser convocada per telegrama o per fax dirigit a la seu de cada col·legi, amb dos dies d'antelació.  
Article 13  
La Junta Permanent es reunirà almenys una vegada al trimestre i sempre que ho decidisca el seu president, amb el consens dels dos vicepresidents o la meitat més un dels components de la mateixa Junta, o per Acord de la Junta de Govern de qualsevol dels col·legis que integren el Consell.  
Article 14  
Són funcions de la Junta Permanent, sense perjudici de les competències dels col·legis:  
a) Executar els acords del Ple.  
b) Proposar al Ple els Estatuts i Reglaments del mateix Consell.  
c) Informar, amb caràcter preceptiu i no vinculant, sobre tots els projectes de normes del Govern, que afecten els seus col·legis i la professió.  
d) Fomentar, crear i organitzar institucions, serveis i activitats que, en relació amb la professió, tinguen com a objecte la promoció cultural, l'assistència social i sanitària, la cooperació i el mutualisme, el foment de l'ocupació i altres actuacions pertinents, així com establir, en aqueix sentit, els concerts o acords més apropiats amb l'administració i les institucions o entitats que corresponga.  
e) Proposar al Ple els pressupostos.  
f) Participar en les reunions prèvies a l'adopció d'acords amb l'administració i proposar el text que s'haja consensuat en principi.   
g) Informar el Ple sobre els conflictes entre col·legis.  
h) Proposar al Ple les normes deontològiques.  
i) Demanar qualsevol classe d'assessoraments tècnics.  
Article 15  
Són funcions del Ple, sense perjudici de les competències i autonomia dels col·legis:  
a) Elaborar, aprovar i modificar els seus Estatuts i reglaments de règim interior.  
b) Aprovar els seus pressupostos i comptes, i regular i fixar, equitativament, la participació dels col·legis en les despeses del Consell, d'acord amb les disposicions d'aquests Estatuts.  
c) Subscriure convenis amb l'administració de la Generalitat.  
d) Dirimir els conflictes que puguen suscitar-se entre els col·legis, sense perjudici de l'ulterior recurs contenciós administratiu.  
e) Elaborar les normes deontològiques comunes a la professió farmacèutica.  
f) Altres que li atribuïsquen la Llei o aquests Estatuts.  
Article 16  
Les sessions del Ple seran ordinàries i extraordinàries.  
Les ordinàries se celebraran una vegada a l'any, dins del primer quadrimestre, a l'efecte del que preveu la lletra b) de l'article anterior.  
Les extraordinàries se celebraran quan ho decidisca la Junta Permanent o ho sol·liciten almenys dues terceres parts dels components del Ple, amb expressió, en tot cas, de les qüestions a tractar.  
Article 17  
Totes les convocatòries del Ple les signarà el president del Consell i contindran l'orde del dia; expressaran lloc, dia i hora; hauran de cursar-se amb deu dies d'antelació com a mínim, individualment i per correu certificat. En casos de reconeguda urgència, podran convocar-se, dins dels dos dies naturals anteriors, per telegrama o fax dirigit a la seu de cada Col·legi.  
Correspondrà al president, amb el consens dels dos vicepresidents, la fixació de l'orde del dia del Ple, i la inclusió en aquest dels temes a tractar.  
Article 18   
Si no s'aprovara el pressupost, quedaria prorrogat el de l'exercici anterior, amb la facultat de la Junta Permanent de modificar el pressupost perquè siga novament votat.  
Article 19  
El Ple quedarà vàlidament constituït quan concórreguen més de la meitat dels seus components i entre ells el president i els dos vicepresidents, o els qui els representen o substituïsquen.  
Article 20  
1) Llevat que per disposició legal o estatutària s'exigisca una altra majoria superior, els acords del Ple requeriran el vot favorable del menys dos terços dels seus membres.  
2) Quan per causa de l'especial composició del Consell no es poguera aconseguir acord, després de dues sessions consecutives d'un Ple, aquest, a petició de qualsevol dels seus membres, i sempre que la qüestió poguera ser reconduïda a la competència de cada un dels col·legis provincials, acordarà tornar la qüestió a aquests perquè la resolguen dins del seu àmbit territorial de competència.  
3) Quan la qüestió sobre la qual no s'ha pogut aconseguir acord no siga de competència dels col·legis provincials, el Ple acordarà, en aquesta o següent sessió, la fórmula que permeta resoldre l'absència d'acord.  
Article 21  
1) Al president correspon la representació legal del Consell, convocar i presidir les sessions del Ple i de la Junta Permanent, vigilar i executar, si fa al cas, els acords i, autoritzar, juntament amb el tresorer, la disposició dels fons.  
Pot delegar les seues funcions per escrit o bé fent-ho constar en acta.  
2) Als vicepresidents, pel seu orde, correspon substituir el president en els casos d'absència, vacant o malaltia, així com desenrotllar les funcions que aquest els delegue.  
3) Al secretari correspon donar fe, estendre i autoritzar les actes, expedir els certificats amb el vistiplau del president, organitzar les funcions pròpies de la Secretaria i tramitar els expedients.  
Tots els registres del Consell estaran a càrrec seu.  
4) Al tresorer correspondrà recaptar els fons, obrir comptes bancaris, expedir juntament amb el president els lliuraments, portar els llibres de comptabilitat, preparar els comptes i pressupostos anuals.  
CAPÍTOL TERCER  
RÈGIM ECONÒMIC  
Article 22  
L'economia del Consell és diferent de la dels col·legis que l'integren i té per tant hisenda, comptes i pressupostos propis.  
Correspondrà al Ple del Consell establir el règim econòmic per a aquest, diferent del dels col·legis que l'integren.  
Article 23  
Els recursos del Consell són ordinaris i extraordinaris:  
Són recursos ordinaris:  
a) Les quotes de participació anual dels col·legis integrants, la quantia de les quals serà fixada pel Ple del Consell i s'abonarà per cada col·legi en funció del nombre dels seus col·legiats.  
b) Les rendes, interessos o beneficis de qualsevol tipus que produïsquen els seus béns.  
c) Els drets per l'expedició de qualsevol tipus de documents i dictàmens, o prestació de serveis a requeriment dels interessats.  
Poden ser recursos extraordinaris:  
a) Les donacions, herències o llegats que se'ls puguen atorgar.  
b) Les subvencions de qualsevol classe o procedència.  
c) Qualsevol altre ingrés que, per qualsevol altre concepte, li puga correspondre.  
Article 24  
L'exercici econòmic coincidirà amb l'any natural.  
Article 25  
La Junta Permanent podrà proposar al Ple les modificacions del pressupost que estime convenients.  
Article 26  
La quantia dels recursos ordinaris, a què es refereix la lletra a) de l'article 23, serà proporcionada a les funcions i necessitats reals del Consell.   
CAPÍTOL QUART  
RÈGIM JURÍDIC  
Article 27  
Els actes del Consell, subjectes al Dret Administratiu, estan sotmesos a les lleis de procediment administratiu vigents a la Comunitat Valenciana, i contra aquests podrà interposar-se recurs contenciós administratiu, d'acord amb la Llei Reguladora de la Jurisdicció Contenciosa Administrativa.  
Article 28  
Els acords del Consell, que tinguen abast general, seran publicats en el Diari Oficial de la Comunitat Valenciana i des d'aqueix moment obligaran tots els qui els afecten.  
Sense perjudici d'això, se'ls donarà la màxima publicitat en els butlletins dels col·legis o del mateix Consell.  
Les altres resolucions seran obligatòries i executives des del mateix dia en què siguen vàlidament adoptades, llevat que en el mateix acord s'establisquen altres terminis o condicionaments o estiguen subjectes a notificació o publicació.   
Article 29  
Els actes del Consell seran recurribles en reposició, de forma potestativa, en el termini d'un mes des de la seua notificació, i haurà de ser resolt en un termini de la mateixa duració, transcorregut el qual s'entendrà denegat. En tot cas, la via contenciosa administrativa directa quedarà expedita i el recurs podrà interposar-se en el termini de dos mesos, comptadors des de la notificació de la resolució o, si fa al cas, de la que resolga el recurs potestatiu de reposició o de l'endemà que aquest s'haja de considerar desestimat per silenci o transcurs del termini per a resoldre aquest últim.   
Article 30  
Quan els Estatuts dels col·legis integrants del Consell assenyalen actes susceptibles de recurs d'alçada davant d'aquest, la resolució pel Consell dels recursos d'alçada esgotarà la via administrativa i contra ella, en quant està subjecta al dret administratiu, només podrà interposar-se recurs contenciós administratiu.  
Article 31   
El Consell Valencià de Col·legis de Farmacèutics assumeix com a règim disciplinari l'establit en els Estatuts de cada Col·legi per als seus col·legiats. Exercir les funcions disciplinàries respecte als membres de les juntes de Govern dels col·legis i del mateix Consell.   
Quan es donara la circumstància que es plantejara l'enjudiciament d'alguna conducta que fóra constitutiva de falta, a un o més farmacèutics, per part del Consell s'aplicaran al presumpte infractor, a l'efecte de tipificació, graduació, sanció a imposar i procediment a aplicar, les normes que establisquen els Estatuts del Col·legi de la seua inscripció.   
DISPOSICIONS ADDICIONALS  
1) El Consell mantindrà les relacions que procedisquen amb el Consell General de Col·legis Farmacèutics d'Espanya, per tal de complir amb les funcions que corresponguen a aquest d'acord amb la legislació de l'Estat.  
2) El Ple del Consell, a proposta de la Junta Permanent, aprovarà el Reglament de Règim Interior del Consell.  
3) La modificació dels presents Estatuts requerirà l'aprovació inicial del seu text pel Ple del Consell; posterior sotmetiment a aprovació per les assemblees o juntes generals de col·legiats de cada col·legi i aprovació definitiva pel Ple, per a la seua comunicació a la conselleria competent del Govern Valencià.  
4) El Consell Valencià de Col·legis de Farmacèutics, com a continuador directe i depositari del llegat de la rica i prestigiosa tradició científica i històrica del Col·legi dels Apothecaris de la Ciutat i Regne de València, fundat pel reial títol de la Reina Na Maria, el 20 de març de 1441, promourà la fundació del Museu, Arxiu i Biblioteca de la Farmàcia de la Comunitat Valenciana.  
5) El Consell, com a manifestació dels alts interessos científics de la Farmàcia Valenciana i el seu futur, propiciarà la creació de la Reial Acadèmia Valenciana de Farmàcia.  
DISPOSICIÓ TRANSITÒRIA  
Mentre que no es produïsca l'Acord previst en l'article 22 d'aquests Estatuts, el Consell, en matèria de cobertura de les despeses que es generen, serà regit pels principis següents:  
a) Cada col·legi provincial, en el torn de la seua presidència rotatòria, prestarà els suports administratius necessaris per al funcionament del Consell.  
b) Les despeses, dietes, desplaçaments i semblants que originen els membres de la Junta Permanent i del Ple, seran satisfetes per cada Col·legi, segons la seua procedència.   
c) Altres despeses que no foren individualitzables, i les absolutament comunes, que resulten de l'exercici de les funcions i competències del Consell, seran satisfetes pels tres col·legis en la mateixa proporció en què participen en el Ple d'aquest.  
DISPOSICIÓ FINAL  
En el termini de dos mesos, des de l'aprovació dels presents Estatuts, es procedirà a la constitució del Ple i de la Junta Permanent del Consell Valencià de Col·legis Farmacèutics.